Ka dinako tša maikhutšo a dikolo, Mukhabudi o be a šoma mo moepong goba maeneng wa Atok. Moepo wa gona o be o epa marelarela gomme bontši bja diforomane tša fao e be e le masione a naledi. Ka gona go ile gwa ba bonolo go Mapelo go hweletša Mukhabudi mošomo moo ge dikolo di ile maikhutšong. Balaodi bona e be e le Makgowa, ona majanku. Seisimane se be se kwewa ge go tlile Makgowa a magolo, a go tšwa Amerika. Polelo ya mehleng e be e le Seburu ge Babaso ba bolela le Babašweu. Ka Seburu gona ba ile ba segela mogale wa Mukhabudi ka lekhureng. Bašomi ba moo ba ile ba makala go kwa mantshwanyana wa go swana le yena, wa boso bja go phadima, a bolela "Suiwer Afrikaans" ka mokgwa woo. Ge nkabe e be e se mošomo wa maikhutšo fela nka be a ile a godišwa le semeetseng, ya ba "mapalane", a fiwa ofisi. Gape polelo ya Afrikaans matšatšing ao e be e bula mamati a tswaletšwe. Le taba ya gore motho e sa le ngwana e be e sa elwe hloko. Polelo yeo e be e le yona pasporoto ya go hwetša mešomo ye mekaone le go hlatlošwa ka lebelo la mmutla. Mošomo wa moo "Atok Mines" o be o nyaka kgotlelelo, kudu go setlaboswana go swana le boMukhabudi. Bašemane ba sekolo ba be ba thwalelwa go šoma ka mo dipomping tša go tlala molora. Banna ba bagolo ba be ba ka patagana. Bašemane ba be ba tsena ka moo ka go gagaba gomme a re go fihla kua ntshobeletšeng a goga molora ka garafo a fetišetše go wa bobedi, gomme wa bobedi a kgoromeletša molora woo goba mošidi woo wa marela kua ntle. Ge ba etšwa ka moo o be o tla hwetša ba re sehlee! O ka re dipoko, ba se na le bobona. Bašemane bao ba ile ba ithuta mathaithai a lefelo leo ka pela. Motho o be a eya ntlwaneng kgafetšakgafetša go ya go khutša. Go fihla ka moo ntlwaneng moisa o be a no dula mo godimo ga pitšana a khutša. O tla re a sa itebetše, a kwa putse e raga ntlwana yeo ya masenke go kwala: "kom uit jong! Kak jy 'n etting" Mošemane o be a tla tšwa moo ka lebelo la mmutla?